Op pad na Namibië? Vergewis jou van sy inperkings | Netwerk24
Deur Liana Mocke 21 Junie 2021 11:05
Op die oomblik kan reisigers slegs die land binnegaan by die grensposte by Katima Mulilo, Ariamsvlei en Noordoewer.
Die regering het besluit om die munisipale gebiede van Windhoek, Okahandja en Rehoboth vir 14 dae (van 16 Junie tot 30 Junie) in 'n staat van inperking te plaas, met toegang na en van die gebiede wat tot 30 Junie beperk word.
Slegs reise vir noodsaaklike dienste en vir werkdoeleindes sal na en van hierdie gebiede toegelaat word. Toeriste moet geldige permitte, reisdokumente soos vliegkaartjies en besprekingsdokumente en bewyse dat hulle negatief getoets is vir Covid-19 kan toon.
Pres. Hage Geingob het verlede week aangekondig sy land het nou meer as 1 000 sterftes aangeteken. Dié land het 2,5 miljoen burgers.
Daarom is aangepaste maatreëls ingestel.
Windhoek het op die oomblik, volgens die Namibiese regering, die hoogste infeksiekoers. Meer as 52% van die infeksies kom in dié hoofstad voor.
Mense wat na Windhoek se Hosea Kutako-lughawe vlieg, moet 'n negatiewe Covid-19-toets kan toon wat nie langer as 'n week tevore gedoen is nie.
Die Walvisbaai-hawe is ook die enigste hawe waar toeriste aan wal kan gaan.
Alle reisigers van lande waar daar 'n groot uitbreking van koronavirusinfeksies is, moet ná sewe dae van hul aankoms in Namibië 'n tweede toets doen.
Indien jy nie 'n negatiewe toets kan toon nie, moet jy op eie onkoste vir sewe dae in kwarantyn bly.
Gereelde besoekers wat weer na Namibië reis binne drie dae vandat hulle die land verlaat het, mag hul eerste negatiewe Covid-19-toets weer indien sodra hulle terugkeer.